text: Skøjteløb på søerne
  08 januar 2010 kl. 15.23
  For første gang i årevis er der nu mulighed for at skøjte på søerne. Stort set alle søer er frigivet - men det vil alligevel være klogt at holde øje med skiltningen.
  
  TV Syd sendte en skøjteløber til Haderslev for at prøve isen af på Dammen. Haderslev Kommune åbnede Inderdammen og en af Billund-søerne for de borgere, der har fundet skøjterne frem. Isen er nu så tyk, at Politiet kan give tilladelse til, at folk kan færdes på den.
  
  Pas nu på
  Kommunen har lavet afspærringer, så de, der benytter isen, ikke kommer for tæt på is, der kan være usikker. 
  - Det er vigtigt, at vi får afspærringer ud, inden folk begiver sig ud på isen, siger Rune Forum fra Park- og Vejdrift i Haderslev Kommune.
  Kommunerne i Syd og Sønderjylland har oplysninger på deres hjemmesider på nettet om, hvor det er muligt at løbe på skøjter. Selv om så godt som alle søer nu er dækket af is, vil det være en fordel at holde sig til de søer, der er godkendt. 
   
  Vinteren og frosten har bidt sig fast, og det ser ikke ud til at blive tøvejr foreløbig. Havet omkring os bliver koldere for hver dag, der går,og det vil forlænge vinteren.  '
  